Numero gramatical

O **numero gramatical** ye un accident gramatical que expresa, por medio de bella diferencia en a fin d'as palabras, si istas se refieren a una sola persona u cosa, u a mes d'una. En a mayoría d'as luengas conoixitas bi ha cheneralment dos numeros: *[[singular]]* y *[[plural]]*. Encara que en bella luenga d'o mundo, como son l'arabe y as antigas luengas indoeuropeas u actualment, por eixemplo, l'esloveno, tamién bi ha unaltro numero gramatical que se clama *dual* y, a diferencia d'o singular y lo plural, se refiere a personas u cosas especialment cuan istas son dos. Istas zagueras luengas, por consecuencia, tienen una serie mes de pronombres personals antimás d'os de singular y plural, expresando "vusaltros dos", "vusaltros dos" y "ellos dos".

En as luengas indoeuropeas que tienen antimás sistema de casos gramaticals como o latín, griego, luengas eslavas, etcetera. as terminacions no nomás varian según o numero, sino tamién seguntes o caso, tenendo diferents terminacions plurals ta los diferents casos gramaticals.

Se suposa que en a luenga proto-indoeuropea, o plural fue marcato con l'adición d'una *-s*, como ye actualment en anglés y en a mayoría d'as luengas romances. Sindembargo altras luengas, como o latín, griego y las luengas eslavas, desarrolloron dimpués altras terminacions ta formar o plural, en concreto vocalicas *(-i, e, -a)*. Istas zagueras perviven huei en bellas luengas romances (italiano, rumano) y en a mayoría d'as luengas indoeuropeas orientals.

## Numero gramatical en aragonés
 
O numero gramatical en aragonés sigue un patrón parellán a atras luengas neolatinas occidentals. A formación d'o plural en luenga aragonesa se fa anyadindo *-s* a la forma singular, y coincidindo con as luengas galorromanicas tamién cuan termina en consonant:

**casa*, *casas*.
**can*, *cans*.

Como a evolución historica de l'aragonés ha feito que cambiasen cualques fonemas, s'han de considerar cualques casos tipicos que s'esbarran d'iste modelo.

* As palabras que rematan en *-r* fan o plural anyadindo una *-s*, pero a -r deixa de pronunciar-se en a mayor part d'as variedaz de l'aragonés:
***[[flor]]*, *flors* /flos/.
***[[muller]]*, *mullers* /mullés/.
* Os plurals de palabras rematatas en *-ero* que tenioron a variant *-er* en aragonés medieval, y encara en aragonés ribagorzano, fan tamién un plural en *-ers* con *-r-* muta:
***[[corder]]*, *corders* /cordés/.
***[[diner]]*, *diners* /dinés/.
* As palabras rematatas en -t u -d fan en aragonés actual un plural en -z porque as **ç**, /ts/ y **z** /ds/ de l'aragonés medieval evolucionoron ta o fonema interdental actual representato con *-z* (que se pronuncia /-z/ en aragonés cheneral y /-ts/ en benasqués)
***[[abet]]*, *abez*, derivato d' *abets*.
***chicot*, *chicoz*, derivato de *chicots*.
***[[piet]]*, *piez*
* As palabras que tenioron -d u -t final que dimpués s'ha perdito u no se pronuncia tienen tamién plurals en -z, pero ye bella cosa en retacule en as parlas actuals que ya lo gosan fer con -s:
***ciuda(t)*, *[[ciudat]]z*.
***virtu(t)*, *virtuz*.
* Manimenos as rematanzas en **-ant**, **ent**, **ont**, on a -t final no gosa pronunciar-se, huei no tienen plurals en *-anz*, *enz*, *onz* en a parla viva, estando estas formas presens només que en a toponimia (*[[Trasmoz]]* y talment *[[Fonz]]*) u en casos aislatos en textos medievals (*monç*).
***rusién(t)*, *rusien(t)s* /rusiens/
***[[brabant (aladro)|brabán(t)]]*, *braban(t)s* /brabáns/
* As palabras rematatas en -s, -z, -x, -ch, fan plurals anyadindo *-es*:
***[[voz]]*, *voces*.
***[[peix]]*, *peixes*
***aragonés*, *[[aragoneses]]*.
* Os sufixos **[[sufixo -az(o)|-az]]** y **[[sufixo -uz(o)|-uz]]** fan os plurals en *-azos*, *-uzos*.
***[[carnuz]]*, *carnuzos*.
***[[turcaz]]*, *turcazos*.
* Bi ha palabras con forma de plural igual que a forma de singular:
**Os días d'a semana: *o miércols*, *os miércols*.
**Palabras composatas de verbo y sustantivo en plural: *[[batiaguas]]*.
* Bi ha palabras que nomás tienen que a forma en plural:
***as [[estenazas]]*, *os [[valons (ropa)|valons]]*, *as [[estreudas]]*.

### Numero gramatical en benasqués
En a Val de Benás, a parla local ye transicional con o catalán, y mientres que o plural en aragonés cheneral ha tenito bel aspecto de converchencia con as luengas iberorromanicas, en benasqués ha mantenito bella traza común con o catalán que responden a la pronunciación medieval en aragonés.

En benasqués a mes de conservar a *-t* final en os sufixos diminutivos u despectivos, conserva a -t derivata d'o latín -ATE(M) (CIVITATE > *siudat*, FELICITATE > *felisidat*), que s'escribiba en aragonés medieval y que en aragonés cheneral s'ha deixato de pronunciar  (*θju.'da*, */fe.li.θi.'da/*). Os plurals d'estas palabras son regulars y se fan por tanto metendo simplament una *s*, amaneixendo una *ts* que se representa -z. Ixa *ts* que amanix no s'ha convertito en *z* interdental como en aragonés cheneral, porque o benasqués seseya como o catalán cheneral. Ixe fonema interdental /z/ amaneixió en aragonés, castellano central y d'o norte, astur-leyonés y gallego dende o sieglo XVI pero aturó a suya expansión en o portugués y o catalán. En a muga linguistica catalano-aragonesa se desvinió que bella zona de Litera y Ribagorza Baixa catalanoparlant desembolicó una /z/ interdental pero ta l'Alta Ribagorza aragonesoparlant no i plegó porque ya i heba seseyo, feito común con o catalán. Lo mesmo se desvinió con o morfema personal de segunda persona plural *-z*, que encara se pronuncia /-ts/ en benasqués, como en aragonés medieval y catalán medieval (en aragonés medieval gosaban escribir-lo *-des* imitando o estandard castellano y unas pocas vegatas s'escribiba a forma chenuina *-ds*, *-ts*).

## Numero gramatical en castellano

En a luenga castellana, o plural en cheneral se forma anyadindo una *-s* cuan a palabra termina en vocal, y *-es* cuan esta termina en consonant. A terminación *-es* viene d'as formas orichinals latinas, porque en o castellano antigo totas as palabras remataban en vocal, pero dimpués a *'e* final se perdió cuan ista yera dimpués d'as consonants *-l-*, *-d-*, *-n-*, *-r-* y *-c-*.

O castellano ye una d'as pocas luengas romances occidentals que conservoron a terminación etimolochica d'o plural acusativo d'o latín. Eixemplos:
**casa*, *casas* (< lat. CASA(M), CASAS)
**canción* (< *cancione), *canciones* (< lat. CANTIONE(M), CANTIONES)
**ley* (< *leye), *leyes* (< lat. LEGE(M), LEGES)
**mes* (< *mese), *meses* (< lat. MENSE(M), MENSES)

Cuan a palabra termina en *-z* (que viene de l'antiga terminación **-ce*, que marcaba o mesmo son que a *-z)*, o plural ye *-ces*:
**faz* (< face), *faces* (< lat. FACE(M), FACES)
**voz* (< *voce), *voces* (< lat. VOCE(M), VOCES)

Fueras d'os casos:

*Cuan a palabra termina en *-s* y ye acentuata en a penultima silaba, no varía en plural:
***(el) paraguas, (los) paraguas*
***(el) virus, (los) virus*
*T'as palabras foranas, independientement d'a suya terminación, a mayoría d'as vegatas s'anyade *-s*:
***iceberg*, *icebergs*
*As palabras que terminan en *-í* e *-ú* tonicas, en a norma culta forman o suyo plural con *-es*, encara que en a fabla popular muitas vegatas con *-s*, fueras d'os adchectibos derivatos de nombres de países:
***bisturí*, *bisturíes* (culto), *bisturís* (popular)
***tabú*, *tabúes* (culto), *tabús* (popular)
***iraquí*, *iraquíes* (incorrecto: **iraquís)*
***iraní*, *iraníes* (incorrecto: **iranís)*

L'acento orichinal d'as palabras se conserva tamién en a suya forma plural, por ixo s'ha de marcar u deixar a tilla seguntes as normas d'acentuación:
**volumen*, *volúmenes* (< lat. VOLÚMEN, VOLÚMINES)
**canción*, *canciones* (< lat. CANTIÓNE(M), CANTIÓNES)

Fueras de tres casos, on que l'acento cambia o suyo lugar, a causa de que estas son pal.abras cultas procedents d'o nominativo latín (y no de l'acusativo que ye o normal en as luengas romances), conservando l'acento orichinal d'o nominativo:
**carácter* /karákter/, *caracteres* /karaktéres/
**régimen*, *regímenes* (< lat. RÉGIMEN, REGÍMINES)
**espécimen*, *especímenes* (< lat. SPÉCIMEN, SPECÍMINES)

## Numero gramatical en francés

## Vinclos externos
*''Plural'' – ''Diccionario panhispánico de dudas''.